3. ลักษณะการประกอบธุรกิจ

ธุรกิจหลัก คือผลิตและจำหน่ายหนังสือพิมพ์จีนรายวัน “ ตงฮั้ว ”
ประกอบด้วยเนื้อหาสาระทุกประเภท ทั้งข่าวต่างประเทศ ข่าวเศรษฐกิจ ข่าวการเมือง
และเรื่องสั้นต่างๆ บริษัทฯ เป็นผู้นำทางด้านหนังสือพิมพ์จีน
โดยมีหลักในการดำเนินธุรกิจที่ตั้งมั่นอยู่ในคุณธรรม
ทำหน้าที่สื่อมวลชนที่ดีและเสนอข่าวที่ถูกต้องเที่ยงตรงต่อผู้อ่าน
และมีเนื้อหามุ่งสร้างการเรียนรู้อย่างเท่าทันให้แก่บุคคลทั่วไป
โดยทีมงานกองบรรณาธิการที่มีความรู้และที่มีประสบการณ์กว่า 40 ปี
ในการร่วมทำงานด้านการผลิตและการบริหารการตลาด

บริษัท ฯ ประกอบกิจการในส่วนงานทางธุรกิจเดียว คือ การผลิตและจำหน่ายหนังสือพิมพ์
และดำเนินธุรกิจส่วนใหญ่ในประเทศไทย ดังนั้น รายได้ กำไร
และสินทรัพย์ทั้งหมดจึงเกี่ยวข้องกับส่วนงานทางธุรกิจและส่วนงานทางภูมิศาสตร์ที่กล่าวข้างต้น
ซึ่งยอดขายเกือบทั้งหมดเป็นการขายในประเทศ

การเปลี่ยนแปลงและพัฒนาการที่สำคัญ ในปี 2555

1.  การเปลี่ยนแปลงโครงสร้างการถือหุ้น

(1) ให้มีการเปลี่ยนแปลงจำนวนหุ้นและมูลค่าหุ้นของทุนจดทะเบียนเดิม 120 ล้านบาท
    โดยเพิ่มจำนวนหุ้นจากเดิม 24 ล้านหุ้น มูลค่าหุ้นละ 5 บาท เป็น 120 ล้านหุ้น มูลค่าหุ้นละ 1
    บาท และมีมติให้แก้ไขหนังสือบริคณห์สนธิข้อ 4
    เพื่อให้สอดคล้องกับการเปลี่ยนแปลงจำนวนหุ้นและมูลค่าหุ้นที่ตราไว้ของบริษัท
    โดยได้จดทะเบียนเปลี่ยนแปลงจำนวนหุ้นและมูลค่าหุ้นดังกล่าวเมื่อวันที่ 30 สิงหาคม พ.ศ.
    2555

(2) ให้เพิ่มทุนจดทะเบียนจากทุนจดทะเบียนเดิม 120 ล้านบาท เป็นทุนจดทะเบียนทั้งสิ้น 920
    ล้านบาท โดยออกหุ้นสามัญจำนวน 800 ล้านหุ้น มูลค่าหุ้นละ 1 บาท
    เพื่อเป็นการรองรับการเสนอขายหุ้นเพิ่มทุนและใบสำคัญแสดงสิทธิที่จะซื้อหุ้นสามัญ
    โดยมีรายละเอียดดังนี้

1)  จัดสรรหุ้นเพิ่มทุนจำนวน 60 ล้านหุ้น
    เพื่อรองรับการใช้สิทธิแปลงสภาพตามใบสำคัญแสดงสิทธิที่จะซื้อหุ้นสามัญที่ราคาหุ้นละ 1 บาท
    จำนวน 60 ล้านหน่วย ต่อผู้ถือหุ้นเดิมโดยใบสำคัญแสดงสิทธิดังกล่าวไม่มีมูลค่า
    กำหนดสิทธิในการจัดสรรใบสำคัญแสดงสิทธิในอัตรา 2 หุ้นสามัญเดิมต่อ 1
    หน่วยใบสำคัญแสดงสิทธิ ใบสำคัญแสดงสิทธิดังกล่าว มีอายุ 5 ปีนับจากวันที่ออก

  เมื่อวันที่ 10 กันยายน พ.ศ. 2555 บริษัทได้ออกใบสำคัญแสดงสิทธิจำนวน 60,000,000 หน่วย
  โดยผู้ถือใบสำคัญแสดงสิทธิ สามารถใช้สิทธิแปลงสภาพได้ในอัตราใบสำคัญแสดงสิทธิ 1 หน่วยต่อ
  1 หุ้น โดยจัดสรรใบสำคัญแสดงสิทธิได้จำนวน 59,998,983 หน่วย
  ซึ่งใบสำคัญแสดงสิทธิดังกล่าวได้จดทะเบียนกับตลาดหลักทรัพย์แห่งประเทศไทยเป็นหลักทรัพย์จดทะเบียนเมื่อวันที่
  24 ธันวาคม พ.ศ. 2555

2)  จัดสรรหุ้นเพิ่มทุนจำนวน 240 ล้านหุ้น
    เพื่อรองรับการใช้สิทธิจองซื้อหุ้นเพิ่มทุนที่เสนอขายให้แก่ผู้ถือหุ้นเดิมตามสัดส่วนการถือหุ้นในอัตรา
    1 หุ้นเดิม ต่อ 2 หุ้นใหม่ ราคาเสนอขายหุ้นละ 1 บาท
    บริษัทกำหนดรายชื่อผู้ถือหุ้นที่มีสิทธิได้รับการจัดสรรหุ้นสามัญเพิ่มทุนของบริษัท ในวันที่ 16
    กรกฎาคม พ.ศ. 2555 และให้รวบรวมรายชื่อผู้ถือหุ้นโดยวิธีปิดสมุดทะเบียนในวันที่ 17
    กรกฎาคม พ.ศ. 2555

  ตามรายงานการประชุมคณะกรรมการครั้งที่ 1/2556 เมื่อวันที่ 18 กุมภาพันธ์ พ.ศ. 2556
  ได้มีมติให้เรียกชำระค่าหุ้นจำนวน 240 ล้านหุ้น ราคาหุ้นละ 1 บาท ในระหว่างวันที่ 5-11
  มีนาคม พ.ศ. 2556

3)  จัดสรรหุ้นเพิ่มทุนจำนวน 500 ล้าน เพื่อเสนอขายให้แก่บุคคลในวงจำกัด และ/หรือ
    ผู้ลงทุนสถาบัน และ/หรือ ผู้ลงทุนที่มีลักษณะเฉพาะ (Private Placement)
    เพื่อเพิ่มสภาพคล่องทางการเงินให้บริษัทมีเงินทุนสำรองในการขยายธุรกิจของบริษัทในอนาคต
    โดยจำนวน 250 ล้านหุ้น เสนอขายราคาหุ้นละ 1 บาท และอีก 250 ล้านหุ้น
    ราคาเสนอขายไม่ต่ำกว่าร้อยละ 90
    ของราคาตลาดตามราคาปิดถัวเฉลี่ยถ่วงน้ำหนักของหุ้นรวม 14 วันทำการก่อนวันที่เสนอขาย

  บริษัทได้จดทะเบียนเพิ่มทุนดังกล่าว เมื่อวันที่ 30 สิงหาคม พ.ศ. 2555

  ตามรายงานการประชุมกรรมการครั้งที่ 3/2555 เมื่อวันที่ 20 กันยายน พ.ศ. 2555
  มีมติให้เรียกชำระค่าหุ้นสำหรับหุ้นที่เสนอขายให้กับบุคคลในวงจำกัด และ/หรือ ผู้ลงทุนสถาบัน
  และ/หรือ ผู้ลงทุนที่มีลักษณะเฉพาะ (Private Placement) ในส่วนแรกจำนวน 250 ล้านหุ้น
  เสนอขายราคาหุ้นละ 1 บาท เป็นจำนวนเงิน 250 ล้านบาท
  เพื่อเตรียมความพร้อมสำหรับการลงทุนของบริษัท
  และเพื่อความคล่องตัวในการดำเนินการดังกล่าว

  ตามรายงานการประชุมวิสามัญผู้ถือหุ้นครั้งที่ 2/2555 เมื่อวันที่ 3 ธันวาคม พ.ศ. 2555
  มีมติมอบอำนาจให้แก่กรรมการผู้จัดการในการกำหนดตัวบุคคลที่เหมาะสมเพื่อเรียกชำระค่าหุ้นในส่วนแรกจำนวน
  250 ล้านหุ้น โดยบริษัทได้รับชำระค่าหุ้นดังกล่าวแล้วในวันที่ 26 ธันวาคม พ.ศ. 2555
  และได้จดทะเบียนเปลี่ยนแปลงทุนที่ออกและชำระแล้วในวันเดียวกัน
  รวมทุนที่ออกและชำระแล้วเป็นจำนวนเงิน 370 ล้านบาท

2.  การพัฒนาการ

2.1 ตามรายงานการประชุมคณะกรรมการ ครั้งที่ 3/2555 เมื่อวันที่ 20 กันยายน พ.ศ. 2555
ได้มีมติอนุมัติการลงทุนใน บริษัท อีสเทอร์น รีนิวเอเบิ้ล เอ็นเนอจี้ จำกัด
ซึ่งประกอบธุรกิจรับกำจัดขยะให้กับเทศบาล
และองค์การบริหารส่วนตำบลในเขตพื้นที่จังหวัดสมุทรปราการ คิดเป็นร้อยละ 57.20
จากทุนจดทะเบียน 50.00 ล้านบาท รวมเป็นมูลค่าเงินลงทุนประมาณ 28.60 ล้านบาท

ต่อมาตามรายงานการประชุมกรรมการครั้งที่ 4/2555 เมื่อวันที่ 19 ตุลาคม พ.ศ. 2555
มีมติให้ลงทุนเพิ่มใน บริษัท อีสเทอร์น รีนิวเอเบิ้ล เอ็นเนอจี้ จำกัด
ภายหลังจากการเข้าถือหุ้นร้อยละ 57.20 โดยทางบริษัทจะดำเนินการให้บริษัท อีสเทอร์น
รีนิวเอเบิ้ล เอ็นเนอจี้ จำกัด เพิ่มทุนจดทะเบียนจาก 50.00 ล้านบาท เป็น 185.00 ล้านบาท
รวมเป็นจำนวนเงินที่เพิ่มทุน 135.00 ล้านบาท
โดยเงินเพิ่มทุนดังกล่าวจะนำไปดำเนินการเพื่อให้ได้สัญญาระยะยาวกับเทศบาลหรือองค์การบริหารส่วนตำบลในการรับจ้างกำจัดขยะเพิ่มเติมจากเดิม
บริษัทจะเข้าซื้อหุ้นเพิ่มทุนดังกล่าวเป็นจำนวนเงิน 111.40 ล้านบาท รวมจำนวนเงินลงทุนทั้งสิ้น
140.00 ล้านบาท คิดเป็นร้อยละ 75.68 ของทุนจดทะเบียนใหม่

โดยการเข้าไปลงทุนในบริษัท อีสเทอร์น รีนิวเอเบิ้ล เอ็นเนอจี้ จำกัด
จะต้องกระทำภายหลังจากการเข้าทำการตรวจสอบทางกฎหมาย และบัญชี เสร็จสิ้นแล้ว
และผ่านการตรวจสอบจากคณะกรรมการบริษัทเรียบร้อยแล้ว

2.2 ตามรายงานการประชุมคณะกรรมการ ครั้งที่ 3/2555 เมื่อวันที่ 20 กันยายน พ.ศ. 2555
มีมติอนุมัติให้ดำเนินการจดทะเบียนจัดตั้งบริษัท หนังสือพิมพ์ ตงฮั้ว จำกัด เป็นบริษัทย่อย
ด้วยทุนจดทะเบียน 50.00 ล้านบาท เรียกชำระครั้งแรกร้อยละ 50 โดยบริษัทถือหุ้นดังกล่าวทั้งหมด
บริษัทมีแผนการที่จะโอนทรัพย์สิน และการดำเนินธุรกิจหนังสือพิมพ์ทั้งหมดให้กับบริษัทย่อยดังกล่าว

บริษัทได้จ่ายชำระค่าหุ้นตามที่เรียกชำระเป็นจำนวนเงิน 25 ล้านบาท เมื่อวันที่ 7 มกราคม พ.ศ.
2556 และในเดือนกุมภาพันธ์ พ.ศ. 2556
บริษัทได้โอนการดำเนินธุรกิจหนังสือพิมพ์ทั้งหมดไปที่บริษัท หนังสือพิมพ์ตงฮั้ว จำกัด (บริษัทย่อย)
โดยบริษัทเป็นผู้ให้เช่าทรัพย์สินในการดำเนินงาน

ตามรายงานการประชุมคณะกรรมการครั้งที่ 1/2556 เมื่อวันที่ 18 กุมภาพันธ์ พ.ศ. 2556
มีมติให้ชำระค่าหุ้นส่วนที่เหลือในบริษัทย่อยเป็นจำนวนเงิน 25 ล้านบาท
ตามหนังสือเรียกชำระค่าหุ้นจากบริษัทย่อยดังกล่าว และบริษัทฯ ได้ชำระค่าหุ้นส่วนที่เหลือแล้ว
เมื่อวันที่ 28 กุมภาพันธ์ 2556

โครงสร้างรายได้ของบริษัท ฯ ตั้งแต่ปี 2553-2555

  ----------------------- --------- -------- ---------- -------- --------- --------
  ผลิตภัณฑ์                  ปี 2553             ปี 2554              ปี 2555    

                          ล้านบาท    %        ล้านบาท     %        ล้านบาท    %

  หนังสือพิมพ์                7.26      17.45    6.52       16.83    5.70      10.99

  โฆษณา                   25.15     60.44    24.40      62.97    24.9      47.95

  อื่น ๆ                    9.20      22.11    7.83       20.21    21.32     41.06

  รวม                     41.61     100.00   38.75      100.00   51.92     100.00
  ----------------------- --------- -------- ---------- -------- --------- --------

รายได้หลักของธุรกิจสิ่งพิมพ์มาจาก 2 ทาง ได้แก่ โฆษณาประมาณร้อยละ 48
และรายได้จากการจัดจำหน่ายหนังสือประมาณร้อยละ 11 และเป็นรายได้อื่น ๆ ประมาณร้อยละ 41

จากโครงสร้างรายได้ของบริษัท ฯ จะเห็นได้ว่า รายได้ในส่วนของการจำหน่ายหนังสือพิมพ์
ลดลงทุก ๆ ปี อันเนื่องมาจาก ขอบเขตของผู้ที่อ่านหนังสือพิมพ์จีน ซึ่งส่วนใหญ่เป็นลูกค้าสูงวัย
แต่ในส่วนของผู้ที่สนใจในภาษาจีน และการลงทุนต่าง ๆ มีการปรับตัวสูงขึ้น แต่เป็นไปในทางสื่อ
Online ดังนั้นบริษัท ฯ จึงมีการพัฒนา Website เพื่อให้ทันต่อสภาวการณ์ในปัจจุบัน
ในส่วนของรายได้โฆษณา ยังคงตัว ไม่มีเปลี่ยนแปลงมากนัก ซึ่งยอดรายได้โฆษณา
จะได้รับผลกระทบอันเนื่องมาจาก การเปลี่ยนแปลงของสภาพเศรษฐกิจ การเมือง
ซึ่งจะมีผลกับลูกค้าของบริษัท ฯ ในส่วนของรายได้อื่น ๆ เกิดจาก รายได้ค่าจ้างพิมพ์งาน
รายได้ค่าเช่าอาคาร ดอกเบี้ย และเงินปันผล